## Rješenje kojim se Ivanu Bašiću oduzima odobrenje za rad investicijskog savjetnika

### NN 131/2010 (24.11.2010.), Rješenje kojim se Ivanu Bašiću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

3426

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Ivanu Bašiću iz Sesveta, Mostarska 8, za rad investicijskog savjetnika, na sjednici održanoj 12. studenoga 2010. godine donijela je

RJEŠENJE

1. Ivanu Bašiću iz Sesveta, Mostarska 8, oduzima se odobrenje za rad investicijskog savjetnika.

2. Podaci iz točke 1. izreke ovog rješenja upisuju se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 82.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 8. studenoga 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Ivanu Bašiću iz Sesveta, Mostarska 8, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/18 i klasa: 451-04/10-07/09, utvrđeno je sljedeće:

Rješenjem Agencije u predmetu klasa: UP/I-451-04/07-08/18, urbroj: 326-111/07-3, od 1. veljače 2007. godine, Ivanu Bašiću, zaposleniku zaposleniku investicijskog društva Fima-Vrijednosnice d.o.o., Varaždin (kasnije zaposlenik investicijskog društva Trcin Vrijednosnice d.o.o. Zagreb, dalje u tekstu: Društvo), izdana na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/10-17/09, dana 5. studenoga 2010. godine, Društvo je dostavilo obavijest da je Ivanu Bašiću prestao radni odnos. Isto tako je 2. studenoga 2010. godine Ivan Bašić obavijestio Agenciju da mu je prestao radni odnos u Društvu i da je zasnovao novi radni odnos u društvu za upravljanje investicijskim fondovima Poba Ico Invest d.o.o., na radnom mjestu fond managera. Poba Ico Invest d.o.o nema odobrenje Agencije za obavljanje poslova sadržanih u investicijskim uslugama iz članka 5. stavka 1. točke 4. i 5. Zakona.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu, kada je to primjereno odredi Agencija, ne ispuni te uvjete.

U provedenom postupku utvrđeno je da Ivan Bašić više ne obavlja poslove investicijskog savjetnika, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih mu je izdano odobrenje za rad investicijskog savjetnika, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja

Na temelju odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/38

Urbroj: 326-111-10-2

Zagreb, 12. studenoga 2010.

Predsjednik Uprave
Ante Samodol, v. r.

Rješenje, NN 131/2010-3426